Къэбэрдей-Балъкъэрым дыщэ зыщIэлъ и щIыпIэхэр къэралым щынэхъ ин дыдэхэм хабжэ
«Росгеологие»-м и сайтым иджыблагъэ къралъхьа тхыгъэм къызэрыщыгъэлъэгъуамкIэ, къэрал комиссэм и унафэкIэ къэрал балансым ягъэуващ Михайлов Б. К. и цIэр зезыхьэ дыщэ къыщIэхыпIэр. Къэбэрдей-Балъкъэрым хиубыдэ а щIыналъэм дыщэу тонн 87-м щIигъу щIэлъу къабжащ.
«Кавказ Ищхъэрэм и мызакъуэу, къэралым и Европэ Iыхьэм щынэхъ ин дыдэ дыщэ къыщIэхыпIэ Къэбэрдей-Балъкъэрым къыщызэIузыха IэщIагъэлIхэм яубзыхуахэм щыхьэт техъуащ къэрал комиссэм и унафэри, — жиIащ «Росгеологие» зэгухьэныгъэм и правленэм и унафэщI Горьков Сергей. — Мыхьэнэшхуэ зиIэ а къэхутэныгъэр нэхъыбэу зи фIыщIэр зэфIэкIышхуэ зыбгъэдэлъа геолог Михайлов Борисщ. Аращ Къэбэрдей-Балъкъэрым дыщэ къыщыщIэпх хъуну япэу хуэзыгъэфэщар икIи абы и цIэр а къыщIэхыпIэм фIащащ».
«Геолого-экономикэ къэпщытэныгъэхэм къагъэлъэгъуащ мы щIыпIэм дыщэ къыщыщIэхыным фейдэшхуэ зэрыпылъыр. Абы елэжьын предприятэ ящI хъунущ илъэсым рудауэ тонн мелуани 3,6-рэ къыщIэхыным тещIыхьауэ. Апхуэдэ предприятэм мыхьэнэшхуэ иIэнущ Къэбэрдей-Балъкъэр Республикэм и экономикэм зегъэужьынымкIэ»,- къыхигъэщхьэхукIащ «Росгеологие»-м и Iэтащхьэм.
Михайлов Б. К. и цIэр зезыхьэ дыщэ къыщIэхыпIэр Тырныауз и вольфрам-молибден къыщIэхыпIэм и ищхъэрэ-къуэкIыпIэ лъэныкъуэмкIэ къедзауэ метр 2200 — 2600-рэ зи лъагагъ бгыхэм щыIэщ. Абы и къулеягъыр къапщтэмэ, руда зы тонн къэс дыщэу грамм 1,56-рэ хэлъын хуейуэ къабжащ.
Мы щIыпIэхэм щIэлъ дыщэр къэхутэнымкIэ лэжьыгъэхэр блэкIа лIэщIыгъуэм и 60-нэ гъэхэм я кIэухым ирагъэжьауэ щытащ, ауэ намыгъэсу ягъэувыIэжащ. Къэхутэныгъэхэм щыпащэжар 2010 — 2015 гъэхэрщ.
